La regulació del sector vitivinícola, establerta per normativa comunitària iniciada l'any 1999, té per objectiu aconseguir l'equilibri entre l'oferta i la demanda de la producció vitícola i mantenir el nivell de rendes dels viticultors.
Per aconseguir aquests objectius, és necessari augmentar la competitivitat dels productors, consolidar el prestigi assolit pels vins comunitaris com uns dels millors del món, mantenir les tradicions, respectar el medi ambient i potenciar el teixit social de les zones vitícoles.
El Reglament (UE) 1308/2013 del Parlament Europeu i del Consell, de 17 desembre de 2013, pel qual es crea una organització comuna de mercats dels productes agraris i pel qual es deroguen els Reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007, preveu en l'article 41 que cada Estat membre productor presenti a la Comissió un projecte de programa de suport de cinc anys que comprengui mesures d'ajut al sector vitivinícola.
Alhora, el Reglament (CE) núm. 555/2008 de la Comissió, de 27 de juny de 2008, pel qual s'estableixen les normes de desplegament del Reglament (CE) núm. 479/2008 del Consell pel que fa als programes de suport, el comerç amb països tercers, el potencial productiu i els controls en el sector vitivinícola, disposa que la primera presentació de programes de suport havia de referir-se als cinc exercicis financers de 2009 a 2013.
El Reglament delegat (UE) núm. 1149/2016, de la Comissió, de 15 d'abril de 2016, completa el Reglament (UE) núm. 1308/2013 del Parlament Europeu i del Consell, pel que fa als programes estatals de suport al sector vitivinícola i, modifica el Reglament (CE) 555/2008 pel que fa a la presentació de programes de suport al sector vitivinícola pel període 2014-2018 i el Reglament d'execució (UE) núm. 1150/2016 de la Comissió, de 15 d'abril de 2016, en el qual s'estableixen les disposicions d'aplicació del Reglament (UE) núm. 1308/2013 del Parlament Europeu i del Consell pel que fa als programes estatals de suport al sector vitivinícola.
A Catalunya, el primer programa de suport al sector vitivinícola s'estableix mitjançant l'Ordre AAR/62/2009, de 18 de febrer, que regula la gestió dels plans de reestructuració i/o reconversió de la vinya i que ha estat aplicada, amb successives modificacions, al llarg del període 2008-2013.
Posteriorment, es publica l'Ordre AAM/7/2014, de 16 de gener, per la qual es regulen l'aprovació i els ajuts dels plans de reestructuració i/o reconversió de la vinya a Catalunya, per al període 2014-2018, i es convoquen els ajuts corresponents, en el marc establert pel Reial decret 548/2013, de 19 de juliol, per a l'aplicació de les mesures de suport 2014-2018 al sector, i pel Reial decret 1079/2014, de 19 de desembre.
Per adaptar-se a les modificacions de la normativa europea esmentada el Reial decret 597/2016, de 5 de desembre, per a l'aplicació de les mesures del programa de suport 2014-2018 al sector vitivinícola, conté la normativa bàsica aplicable a partir del 18 de juliol de 2016.
Entre les mesures per reforçar una estructura vitivinícola competitiva i donar-hi suport es troben les actuacions previstes en els plans de reestructuració i/o reconversió de la vinya, per afavorir la modernització de les explotacions vitícoles, així com l'adequació varietal a les noves tendències del mercat.
Per tant, cal adequar la regulació de la presentació dels plans de reestructuració i/o reconversió en el marc del programa de reestructuració i reconversió de la vinya per al període 2014-2018, per les campanyes 2017 i 2018 d'acord amb les modificacions dels nou marc normatiu esmentat.
D'altra banda, en l'àmbit de Catalunya, la Llei 15/2002, de 27 de juny, d'ordenació vitivinícola, va representar la creació d'un marc per al sector vitivinícola, amb la finalitat de millorar la qualitat dels productes vitivinícoles, establir els procediments de control i ordenar els elements necessaris per assolir aquests objectius.
Aquesta Llei va ser desplegada pel Decret 264/2003, de 21 d'octubre, pel qual es regula el Registre Vitivinícola de Catalunya, i pel Decret 474/2004, de 28 de desembre, pel qual es desplega la Llei 15/2002, de 27 de juny, d'ordenació vitivinícola.
Per raons de transparència, racionalització normativa i claredat de cara a les persones destinatàries, es regulen en una única disposició tant el procediment per a l'aprovació dels plans de reestructuració i/o reconversió, com el procediment de tramitació dels ajuts corresponents i les seves bases reguladores.
En l'elaboració d'aquesta Ordre s'han consultat les entitats representatives del sector vitícola de Catalunya, a través de la Taula Sectorial de la Vinya i el Vi.
Conseqüentment, valorada la conveniència de donar suport al sector vitivinícola, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Agricultura i Ramaderia i de la Direcció General de Desenvolupament Rural, i en ús de les atribucions que m'han estat conferides.
Aprovació dels plans de reestructuració i/o reconversió de la vinya
Aprovar el procediment i els requisits per a l'aprovació dels plans de reestructuració i/o reconversió de la vinya, que tinguin com a finalitat l'augment de la competitivitat dels productors vitivinícoles i l'adaptació de l'oferta a la demanda del mercat, per al període 2017-2018 que es publiquen a l'annex 1.
Aprovació de les bases reguladores i els imports màxims subvencionables de les actuacions recollides en els plans de reestructuració i/o reconversió de la vinya.
Aprovar les bases reguladores de l'ajut als plans de reestructuració i/o reconversió de la vinya per al període 2017-2018, que es publiquen a l'annex 2 d'aquesta Ordre, i els imports màxims subvencionables de les accions que pot abastar el règim de reestructuració i/o reconversió de la vinya, que es publiquen a l'annex 3.
Procediment de tramitació telemàtica de la sol·licitud
Aprovar el procediment de tramitació telemàtica de sol·licituds d'aprovació de plans i de les sol·licituds d'ajuts per aquelles persones que optin per aquesta modalitat de presentació, que es descriu en l'annex 4.
Els plans de reestructuració i/o reconversió de la vinya de la campanya 2016-2017 sol·licitats en el termini establert per l'Ordre AAM/7/2014, de 16 de gener, per la qual es regulen l'aprovació dels plans de reestructuració i/o reconversió de la vinya a Catalunya, per al període 2014-2018 i es convoquen els ajuts corresponents, es regeixen per aquesta Ordre, d'acord amb la disposició final quarta del Reial decret 597/2016.
Els ajuts als plans de reestructuració i/o reconversió de la vinya van a càrrec del FEAGA i es tramiten d'acord amb les funcions d'organisme pagador que estableix el Decret 393/2006, de 17 d'octubre, pel qual es constitueix i es regula l'organització i el funcionament de l'organisme pagador dels ajuts finançats pel FEAGA i el FEADER.
Queden derogades l'Ordre AAM/7/2014, de 16 de gener, per la qual es regulen l'aprovació dels plans de reestructuració i/o reconversió de la vinya a Catalunya, per al període 2014-2018 i es convoquen els ajuts corresponents (DOGC núm. 6545 - 22.1.2014), i les Ordres que la modifiquen, AAM/88/2014, de 21 de març, (DOGC núm. 6592 - 28.3.2014), AAM/388/2014, de 19 de desembre (DOGC núm. 6780 - 31.12.2014) i ARP/307/2015, de 22 de setembre, (DOGC núm. 6968 – 02.10.2015) les quals només resulten aplicables als ajuts tramitats a la seva empara.
Procediment i requisits per a l'aprovació dels plans de reestructuració i reconversió de la vinya
Reestructurar una parcel·la: el conjunt d'actuacions que tendeixen a renovar una plantació de vinya ja existent, partint de la seva arrencada o de la seva plantació, fent les modificacions necessàries per tal d'adaptar-la a les noves condicions del terreny, a les perspectives de mercat i a la millora de les tècniques de conreu.
Inclou el canvi d'ubicació de la plantació.
Reconvertir una parcel·la: les actuacions de reempelt i reconducció de vas a emparrat, encaminades a renovar una plantació existent, sense arrencar-la, per tal d'adaptar-la a les perspectives de mercat o millora de les tècniques de conreu.
Operació: el conjunt d'actuacions que tendeixen a aconseguir la reestructuració i/o reconversió d'una superfície predeterminada de vinya i inclosa a la sol·licitud de la persona viticultora.
Acció: les actuacions que pot abastar el règim de reestructuració i/o reconversió en el si d'una operació.
Plans de reestructuració i/o reconversió
2.1 El règim de reestructuració i reconversió de la vinya es portarà a terme mitjançant els plans de reestructuració i/o reconversió (en endavant, plans) presentats amb caràcter anual.
2.2 Els plans podran ser col·lectius o individuals.
El nombre mínim de persones viticultores que poden constituir un pla de reestructuració i/o reconversió col·lectiu serà de 10.
Els plans col·lectius de reestructuració i/o reconversió de la vinya es realitzaran en el marc d'un acord establert entre les persones viticultores.
2.3 Per poder ser beneficiari/ària dels ajuts destinats a la reestructuració i/o reconversió és un requisit indispensable que el departament competent en matèria d'agricultura aprovi el pla corresponent.
2.4 Les parcel·les a reestructurar i/o reconvertir han d'estar inscrites d'acord amb la normativa vigent en el Registre Vitivinícola de Catalunya.
a) La renovació de les vinyes que hagin arribat a la fi del seu cicle natural, la replantació d'una mateixa parcel·la amb la mateixa varietat i segons el mateix mètode de conreu.
b) Les superfícies que ja s'hagin beneficiat de l'ajuda a la reestructuració i/o reconversió en les darreres 10 campanyes, a excepció de les accions de canvi de vas a emparrat o d'emparrat.
c) Les operacions de gestió diària del conreu de la vinya.
d) Les plantacions de vinya realitzades amb una autorització de nova plantació concedida mitjançant el mecanisme de salvaguarda en virtut dels articles 63 i 64 del Reglament (CE) núm. 1308/2013 del Parlament Europeu i del Consell, de 17 de desembre.
2.6 Els plans es podran aprovar quan incloguin alguna de les actuacions següents.
c) Millora de les tècniques de gestió de les plantacions de vinya.
2.7 El pla de reestructuració i/o reconversió de la vinya haurà d'incloure alguna de les actuacions següents, amb els imports màxims subvencionables que figuren a l'annex 3:
a) Operacions de reestructuració:
- Plantació, que inclou la preparació del sòl i la plantació en si, inclosa la planta.
- Abancalament amb murs de pedra en pendents superiors al 30%.
- Protecció de planta jove contra conills.
- Transformació de vas a emparrat, que inclou la poda de transformació i la recollida de restes i que es complementarà amb l'acció d'emparrat.
- Emparrat, bé sobre planta no formada, bé sobre plantes formades en vas per a les quals es sol·licita també l'acció de transformació de vas a emparrat.
2.8 En el cas de plans col·lectius, el pla de reestructuració i/o reconversió ha de preveure les operacions i accions corresponents que ha de dur a terme cada persona viticultora inclosa al pla.
Amb la finalitat d'afavorir l'associacionisme dels viticultors/es i fomentar les actuacions conjuntes, s'estableixen els criteris de prioritat i la ponderació següent:
Explotacions amb titularitat compartida: 1 punt.
2.10 Les superfícies acollides a un pla de reestructuració i/o reconversió de la vinya han de romandre en cultiu durant un període mínim de 10 anys comptat des de la campanya següent a l'execució de l'operació.
L'incompliment d'aquest requisit obliga la persona beneficiària al reintegrament de l'import de l'ajut percebut al pla, i als interessos de demora corresponents, d'acord amb el que estableix la normativa corresponent en matèria de subvencions.
Persones sol·licitants dels plans
3.1 Poden presentar plans de reestructuració i/o reconversió de la vinya per a la seva aprovació les persones viticultores titulars de l'explotació vitícola que destinin la seva producció de raïm a la vinificació, llevat les destinades a autoconsum i les experimentals, d'acord amb el que estableix el Reglament (UE) núm. 1308/2013 del Parlament Europeu i del Consell, de 17 desembre de 2013, pel qual es crea l'organització comuna de mercats i dels productes agraris i pel qual es deroguen els Reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007, i que tinguin inscrita, d'acord amb la normativa vigent, la totalitat de la seva explotació vitícola en el Registre Vitivinícola de Catalunya.
3.2 Les persones viticultores integrants d'un pla col·lectiu han de designar una persona representant encarregada de les relacions entre els productors i l'Administració, en els termes que estableix l'article 5 de la Llei 39/2015, d'1 d'octubre, del procediment administratiu comú de les administracions públiques.
3.3 Cada persona titular d'explotació només podrà executar un únic pla per convocatòria, sigui un pla individual o un de col·lectiu, aprovat pel departament competent en matèria d'agricultura.
3.4 Per agilitzar la tramitació dels plans durant els primers deu dies del termini de presentació de sol·licituds d'aprovació del pla, la persona sol·licitant ha de presentar una comunicació dirigida a la direcció general competent en matèria d'agricultura en un imprès normalitzat que es podrà descarregar des de l'adreça http://web.gencat.cat/ca/tramits/, que en el cas de plans col·lectius inclourà la relació de persones viticultores que s'acolliran al pla i la designació del representant, acompanyada de la documentació següent:
a) Per als plans col·lectius: estatuts de l'entitat legalment constituïda, dades d'identificació de la persona representant del grup, relació d'integrants del pla i autorització d'aquests vers la persona representant a la qual es refereix l'apartat 3.2.
b) Per als plans individuals: dades d'identitat de la persona sol·licitant o de qui la representi.
Aquesta comunicació permet facilitar a la persona representant del Pla l'accés a l'aplicació del Registre Vitivinícola de Catalunya, mitjançant l'assignació d'un usuari i d'una contrasenya, amb l'objectiu d'incorporar les operacions i accions a realitzar dins el Pla per cadascun dels viticultors que hi estan inclosos.
4.1 Les sol·licituds d'aprovació del pla de reestructuració i/o reconversió s'han d'adreçar a la direcció general competent en matèria d'agricultura en un imprès normalitzat que es podrà descarregar des de l'adreça http://web.gencat.cat/ca/tramits/ i presentar, preferentment per via telemàtica en l'adreça https://seu.gencat.cat en el canal que correspongui, o bé presencialment a les oficines comarcals del departament competent en la matèria, sense perjudici de fer ús de la resta de mitjans que estableix la Llei 39/2015, d'1 d'octubre, i la Llei 26/2010, del 3 d'agost, dins el termini establert en la convocatòria.
4.2 Els plans s'han de presentar anualment dins el termini del 20 d'octubre al 20 de novembre, ambdós inclosos, de la campanya corresponent.
4.3 La persona que presenti el pla ha d'aportar, juntament amb la sol·licitud d'aprovació del pla, la documentació següent:
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si escau, en cas de no haver autoritzat el DARP a obtenir aquesta informació.
d) En els cas d'un pla col·lectiu, relació de persones que formen part del pla.
e) Objectius previstos en l'execució del pla.
f) Relació d'operacions i accions sol·licitades per cada un dels viticultors integrants del pla.
Per a les accions de reconversió i/o arrencada, és obligatori indicar el codi de parcel·la vitícola associat al Registre Vitivinícola de Catalunya.
Per a la resta d'accions, sempre que no s'iniciïn amb una arrencada, serà necessari referenciar el codi SIGPAC dels recintes afectats.
A més, a les accions a realitzar en cadascuna de les parcel·les a reconvertir, s'ha d'indicar el nombre de ceps objecte de l'ajut.
g) Superfície de cadascuna de les parcel·les a reestructurar i/o reconvertir.
h) Autorització de cadascun dels viticultors i viticultores integrats del pla perquè el representant actuï en el seu nom.
i) Estudi de costos i previsió d'execució i de finançament de les actuacions.
Requisits dels plans de reestructuració i/o reconversió
5.1 La superfície objecte de reestructuració i/o reconversió inclosa en els plans no pot ser inferior a 10 hectàrees per als plans col·lectius ni inferior a 0,5 hectàrees per als plans individuals.
5.2 La superfície mínima de la parcel·la un cop reestructurada i/o reconvertida ha de ser de 0,5 hectàrees.
No obstant això, aquest límit pot ser inferior si el nombre de parcel·les reestructurades i/o reconvertides d'un mateix pla és inferior al 80% del nombre de parcel·les inicials.
També pot ser inferior a 0,5 hectàrees si és confrontant a una altra parcel·la del mateix titular.
5.3 No es podran comptabilitzar, als efectes de l'apartat anterior, les parcel·les que siguin objecte de reconversió.
En aquests casos, la superfície final ha de ser igual a la superfície inicial.
5.4 El límit màxim a reestructurar i/o reconvertir per persona viticultora i any és de 3 hectàrees.
5.5 Les varietats de vinya a plantar, incloses en els plans, han d'estar en la llista de varietats autoritzades a Catalunya continguda en l'annex XIX del Reial decret 740/2015, de 31 de juliol, pel qual es regula el potencial de producció vitícola, i es modifica el Reial decret 1079/2014, de 19 de desembre, per a l'aplicació de mesures del programa de suport 2014-2018 al sector vitivinícola, així com en el Reial decret 313/2016, de 29 de juliol, que modifica el Reial decret 740/2015.
5.6 Per a les operacions de reestructuració i/o reconversió és obligatori l'ús de material vegetal certificat.
De manera excepcional, i només pel que fa als empelts, es permet la utilització de material provinent de la pròpia explotació sempre que el viticultor estigui donat d'alta al Registre Oficial d'Empreses Proveïdores de Material Vegetal, en la categoria d'Autoconsum.
5.7 Les plantacions de vinya s'han de cultivar de manera sostenible i en les condicions necessàries per obtenir un rendiment òptim del conreu.
A més, les explotacions incloses en els plans han de complir els requisits legals de gestió i les bones condicions agràries i mediambientals que estableix el Reglament (UE) 1306/2013 del Parlament Europeu i del Consell, de 17 de desembre de 2013, sobre el finançament, gestió i seguiment de la Política Agrària Comuna, i que deroga els Reglaments (CE) núm. 352/78, (CE) núm. 165/94, (CE) núm. 2799/98, (CE) núm. 814/2000, (CE) núm. 1290/2005 i (CE) núm. 485/2008 del Consell, així com el Reial decret núm. 1078/2014, de 19 de desembre, pel qual s'estableixen les normes de la condicionalitat que han de complir els beneficiaris que rebin pagaments directes, determinades primes anuals de desenvolupament rural, o pagaments en virtut de determinats programes de suport al sector vitivinícola.
La durada del pla així com el seu termini màxim d'execució han d'ésser anuals.
7.1 La resolució d'aprovació o denegació dels plans correspon a la persona titular de la direcció general competent en matèria d'agricultura.
7.2 En els casos de plans col·lectius, la resolució d'aprovació ha de ser única per cada grup, i en ella es detallaran les operacions i accions aprovades de cada un dels integrants del pla.
7.3 El termini màxim per emetre la resolució i notificar-la per escrit a la persona sol·licitant és dos mesos a comptar des de la data en què finalitzi el termini de presentació de sol·licituds.
7.4 Contra la resolució de denegació del pla, que no posa fi a la via administrativa, es pot interposar recurs d'alçada davant el conseller o consellera del departament competent en matèria d'agricultura en el termini d'un mes a comptar a partir de l'endemà de la notificació de la resolució, sense perjudici que es pugui interposar qualsevol altre que es consideri adient.
En cas de silenci administratiu, el recurs d'alçada es pot interposar en qualsevol moment a partir de la data en què s'exhaureixi el termini per resoldre i notificar-ho, tal com estableix l'apartat anterior.
7.5 La resolució d'aprovació no comporta, en cap cas, el compromís futur de la concessió d'ajut per part del departament competent en matèria d'agricultura.
Modificacions dels plans de reestructuració i/o reconversió
No es poden presentar modificacions als plans un cop dictada la resolució d'aprovació, per part del director o directora general competent en matèria d'agricultura, a excepció de modificacions de localització de les autoritzacions de plantacions, les quals s'hauran de sol·licitar i autoritzar abans d'efectuar la plantació.
En aquest últim cas, la modificació de localització no pot representar un augment de la superfície total aprovada i, a més, s'han de mantenir en la nova localització totes les operacions i accions aprovades en la localització inicial indicada en el pla.
Bases reguladores dels ajuts als plans de reestructuració i reconversió de la vinya
1.1 L'objecte d'aquestes bases és regular els ajuts als plans de reestructuració i/o reconversió de la vinya aprovats per les actuacions relacionades a l'apartat 2 de l'annex 1, d'acord amb el Reglament (UE) 1308/2013, i el Reial decret 597/2016.
1.2 Els ajuts regulats en aquestes bases reguladores només seran aplicables a la vinya destinada a raïm per a vinificació.
2.1 Podran ser beneficiàries d'aquests ajuts als plans de reestructuració i/o reconversió de la vinya les persones viticultores integrades en un pla col·lectiu o titulars d'un pla individual que hagi estat aprovat a l'empara d'aquesta Ordre.
2.2 Els/les viticultors/es que presentin una sol·licitud d'ajut als plans de reestructuració i/o reconversió de la vinya estan obligats a presentar la declaració única agrària corresponent a la campanya dins el termini de presentació de la sol·licitud única.
2.3 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
2.4 No podran ser persones beneficiàries aquelles que contravinguin la normativa vigent en matèria de plantacions de vinya, per a qualsevol de les superfícies de vinya de la seva explotació.
3.1 L'ajut té caràcter de subvenció directament aplicable a les despeses ocasionades per:
a) Compensar les persones productores participants en el pla per la pèrdua d'ingressos derivada de l'aplicació del pla.
b) Participar en les despeses de la reestructuració i/o reconversió de la vinya.
3.2 Per a cada operació, només seran auxiliables per a l'ajut les accions que s'hagin previst en el pla aprovat prèviament.
No es finançarà l'acció d'arrencada en les superfícies on s'utilitzin autoritzacions de plantació concedides mitjançant una replantació o una conversió de drets en virtut dels articles 66 i 68 del Reglament (UE) núm.1308/2013 del Parlament Europeu i del Consell, de 17 de desembre, generades per una arrencada que no s'hagi efectuat en l'aplicació del pla de reestructuració.
No es finançaran les accions d'abancalament i abancalament amb murs de pedra en pendents superiors al 30% que contravinguin la normativa mediambiental vigent.
Tampoc no és subvencionable el material de segona mà.
No es finançarà l'acció de transformació de vas a emparrat si s'executa sobre plantes de menys de cinc anys.
3.3 El límit màxim de superfície per sol·licitud d'ajut i any serà de 3 hectàrees.
En el cas de sol·licitar bestreta, la superfície computa en l'any en què es fa la sol·licitud d'ajut per bestreta.
3.4 El cost màxim subvencionable per a cada acció serà l'import publicat a l'apartat A de l'annex 3 de l'Ordre.
El percentatge de finançament serà el que s'estableix a l'apartat 8.3 d'aquestes bases reguladores i en cap cas no superarà el 50% del cost en el cas de plans col·lectius i el 42,5% en el cas de plans individuals.
Tanmateix, l'import de l'ajut no podrà superar el valor resultant d'aplicar el percentatge de finançament esmentat a l'import justificat mitjançant factures i comprovant de pagament per a totes les operacions.
En tots els casos, les factures detallaran si es refereixen a materials, a execució o a ambdós conceptes.
3.5 El termini màxim de presentació de factures i els comprovants de pagament serà de quatre mesos a partir del termini de finalització de les operacions de l'expedient d'acord amb l'apartat 4.4 d'aquest annex.
3.6 Es compensarà els/les viticultors/ores per la pèrdua d'ingressos derivada de l'aplicació del pla.
Per un import de 1.700,00 euros/ha, que correspon a dues campanyes sense ingressos, en el cas de les operacions de reestructuració que incloguin arrencada.
Per un import de 850,00 euros/ha, que correspon a una campanya sense ingressos, en el cas de les operacions de reconversió que inclogui l'acció de passar del sistema de vas a emparrat o a reempeltament.
No tenen dret a la compensació per pèrdua d'ingressos aquelles superfícies reestructurades en les quals s'hagi aportat una autorització de replantació o una conversió de drets en virtut dels articles 66 i 68 del Reglament (UE) núm. 1308/2013 del Parlament Europeu i del Consell, de 17 de desembre, generada per una arrencada que no s'hagi efectuat en l'aplicació del pla de reestructuració.
3.7 Són subvencionables les contribucions en espècie.
3.7.1 A efectes d'aquest ajuts s'entén per contribucions en espècie el conjunt d'actuacions en forma de provisió de treball, realitzades exclusivament pel propi beneficiari sol·licitant de l'ajut, que no hagin estat objecte de cap pagament en efectiu justificat amb factures i comprovants de pagament.
Queden exclosos els costos per l'ús de maquinària i/o les hores de treball de personal de la pròpia explotació.
3.7.2 Les contribucions en espècie no poden representar més de la meitat de les despeses subvencionables.
A efectes del càlcul, s'estableixen els paràmetres següents:
- Temps màxim admissible per dur a terme una acció específica.
- Import de remuneració per un treball equivalent.
- Import màxim d'ajut per cadascuna de les accions específiques.
3.7.3 El càlcul del cost equivalent a la provisió de treball realitzada pel propi beneficiari s'efectua de la manera següent:
- Multiplicant el nombre d'hores de treball declarades per la persona sol·licitant per la realització de l'acció específica subvencionada, per un valor establert com a import de remuneració per un treball equivalent d'acord amb l'apartat B.2 de l'annex 3.
- S'estableix igualment un cost màxim subvencionable per a cadascuna de les accions, d'acord amb el quadre de l'apartat B1 de l'annex3.
3.7.4 A efectes de càlcul de l'ajut, les persones beneficiàries han de presentar un document amb la relació d'hores de treball realitzades pel beneficiari per justificar la persona/temps invertit en la realització de cada acció subvencionable.
Els serveis competents del DARP contrastaran la correspondència d'aquesta declaració amb el temps necessari per dur a terme una acció específica establert en l'annex 3.
3.7.5 En cas de contribucions en espècie de les accions de plantació i protecció de plantes joves que comporten factura de material, l'import màxim subvencionable serà la suma de:
- cost equivalent de cada acció calculat d'acord amb l'establert en l'apartat 3.7.3, i
- el cost del material que consti en la factura, que tindrà com a topall el valor per unitat que consta en la columna corresponent de la taula B.1 de l'annex 3.
4.1 Els/les viticultors/es que es vulguin acollir a l'ajut als plans de reestructuració i reconversió de la vinya presentaran la sol·licitud corresponent en el termini que s'estableixi a la resolució de convocatòria de l'ajut, preferentment per mitjans telemàtics en l'adreça https://seu.gencat.cat en el canal que correspongui o bé presencialment a les dependències del DARP, sense perjudici de fer ús de la resta de mitjans establerts en la Llei 39/2015, d'1 d'octubre, del procediment administratiu comú de las administracions públiques i la Llei 26/2010, de 3 d'agost.
Les sol·licituds es formalitzaran en imprès normalitzat que es podrà descarregar des del web http://www.gencat.cat/agricultura/ajuts o obtenir en qualsevol dependència del DARP i s'adreçaran a la Direcció General de Desenvolupament Rural.
4.2 A les sol·licituds, s'hi ha d'adjuntar la documentació que es detalla a continuació.
No obstant això, no caldrà presentar la documentació que ja s'hagi presentat anteriorment en el DARP i les dades de la qual no hagin variat i continuïn sent vigents.
En aquest cas, quan s'iniciï el procediment administratiu en una oficina del DARP diferent d'aquella en la qual es va presentar la documentació caldrà indicar en l'imprès de sol·licitud en quin procediment, campanya o any i unitat del DARP es va aportar la documentació requerida:
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, en cas de no haver autoritzat el DARP a obtenir aquesta informació, d'acord amb el que estableix l'apartat 4.4.
d) Certificat actualitzat d'inscripció en el registre administratiu corresponent emès en la campanya en curs.
En el cas que es tracti d'un registre gestionat pel DARP, no serà necessari aportar cap certificació d'inscripció.
e) En el cas de persones jurídiques, certificat de l'acord de l'òrgan competent segons els estatuts de l'entitat per a sol·licitar l'ajut i acceptar els compromisos corresponents.
4.3 L'imprès de sol·licitud d'ajut inclourà declaracions responsables sobre els aspectes que es detallen a continuació i que la persona sol·licitant ratifica mitjançant la signatura de la sol·licitud:
Que el compte on s'ha d'ingressar l'import de l'ajut inclòs en l'imprès de sol·licitud pertany a la persona beneficiària de l'ajut.
Que no ha sol·licitat cap altre ajut per a la mateixa finalitat, tenint en compte el que preveu l'apartat 5 d'aquestes bases, referit a la concurrència amb altres ajuts.
En cas d'haver obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, cal especificar-ne la quantia, la data de la concessió i l'ens concedent.
4.4 La presentació de la sol·licitud de l'ajut per part de la persona interessada comportarà l'autorització al DARP per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
4.5 Per a cada campanya, la sol·licitud d'ajut s'ha de presentar en una de les dues formes següents:
a) Sol·licitud amb bestreta del 80% de l'ajut.
Les operacions s'hauran de finalitzar abans del 31 de juliol de 2018.
b) Alternativament, sol·licitud d'ajut per operacions finalitzades, que inclourà operacions que es finalitzin abans del 31 de juliol de la campanya de sol·licitud.
4.5.1 Sol·licitud d'ajut amb bestreta.
Es presentarà a la campanya en què es desitgi rebre la bestreta, i inclourà només operacions que s'hagin iniciat d'acord amb el pla aprovat.
A més del que disposa l'apartat 4.2 d'aquestes bases, la sol·licitud inclourà la documentació que s'indica a continuació:
a) Imprès de sol·licitud d'ajut per bestreta generat mitjançant l'aplicació informàtica PRV.net subministrada pel Departament d'Agricultura, Ramaderia, Pesca i Alimentació.
b) Declaració de les mesures per les quals es sol·licita bestreta generada mitjançant l'aplicació informàtica.
Per a cada operació, s'indicarà la referència SIGPAC a nivell de recinte de la parcel·la.
En cas de sol·licitar ajut per a operacions de reestructuració, s'indicarà el número de sol·licitud de plantació o, si no, el codi de parcel·la vitícola.
c) Garantia constituïda per un import igual al 100% de la bestreta, que es dipositarà als Serveis Territorials de la demarcació corresponent al domicili social del grup de reestructuració/reconversió de la vinya, a efectes d'allò que preveu el darrer paràgraf de l'apartat 7.3 d'aquest annex.
En cas que no s'autoritzi el DARP per obtenir informació d'altres administracions o entitats públiques mitjançant l'imprès de sol·licitud, cal aportar la documentació següent en cas de ser agricultor/a a títol principal:
- Còpia de la declaració d'IRPF del darrer any, o bé còpia de tres declaracions de l'IRPF dels darrers cinc anys.
- Informe de vida laboral de la Tresoreria General de la Seguretat Social (actualitzat durant l'any en què es fa la sol·licitud d'ajut).
Una vegada finalitzades les operacions, es presentarà el Comunicat de finalització de les mesures del pla de reestructuració i/o reconversió de la vinya previst al punt 4.4.3, junt amb la resta de documentació requerida, i s'hi sol·licitarà l'alliberament de la garantia dipositada.
En cas que aquestes siguin diferents de les declarades a la sol·licitud de bestreta, s'adjuntarà una declaració de mesures finalitzades, que inclourà totes les dades exigides en el punt 4.5.2 per a la sol·licitud d'ajut per a mesures finalitzades.
Per a les bestretes concedides en aplicació de la present Ordre, les persones beneficiàries hauran de comunicar cada any al DARP, abans del 31 d'octubre, una declaració de despeses que justifiqui per a cada operació l'ús de les bestretes fins al 15 d'octubre i la confirmació, per a cada operació, del saldo restant de les bestretes no utilitzat en data 15 d'octubre.
4.5.2 Sol·licitud d'ajut per operacions mesures finalitzades.
En cas de les operacions mesures de reestructuració, s'haurà de presentar la sol·licitud de plantació prèviament a la sol·licitud d'ajut.
A més del que disposa l'apartat 4.2 d'aquestes bases, la sol·licitud d'ajut per operacions mesures finalitzades inclourà la documentació que es relaciona a continuació:
a) Imprès de sol·licitud d'ajut generat mitjançant l'aplicació informàtica PRV.net subministrada pel Departament d'Agricultura, Ramaderia, Pesca i Alimentació.
b) Declaració d'operacions finalitzades mitjançant l'aplicació informàtica esmentada, la qual detallarà les operacions i accions per les quals es sol·licita l'ajut.
Per a cada operació, s'indicarà la referència SIGPAC del/dels recinte/s de la parcel·la.
En cas que es sol·liciti ajut per operacions de reestructuració s'indicarà el número de sol·licitud de plantació.
c) Original, còpia i comprovant de pagament de les factures corresponents a les accions per les quals es sol·licita l'ajut.
d) En cas que no s'autoritzi el DARP per obtenir informació d'altres administracions o entitats públiques mitjançant l'imprès de sol·licitud, cal aportar la documentació següent en cas de ser agricultor/a a títol principal:
d.1) Còpia de la declaració d'IRPF del darrer any o bé còpia de tres declaracions de l'IRPF dels darrers cinc anys.
d.2) Informe de vida laboral de la Tresoreria General de la Seguretat Social (actualitzat durant l'any en què es fa la sol·licitud d'ajut).
4.5.3 Comunicat de finalització de les operacions.
Una vegada finalitzades les operacions, es presentarà un Comunicat de finalització de les operacions del pla de reestructuració i/o reconversió de la vinya, acompanyat d'original, còpia i comprovant de pagament de les factures corresponents a les accions per les quals es sol·licita l'ajut, detallant suficientment la correspondència entre les factures i les operacions justificades.
Les factures han de detallar els materials i les tasques facturades:
a) Per l'acció de plantació i reempelt, la factura del planter ha de demostrar que el material vegetal és certificat i que s'ha adquirit a un viverista registrat al Registre Oficial d'Empreses Proveïdores de Material Vegetal (ROEMPV).
Excepcionalment, si el viticultor ha utilitzat empelts provinents de la pròpia explotació tal com es detalla a l'apartat 5.6 de l'annex 1, cal que estigui inscrit també en aquest Registre, a la Subsecció d'empreses productores de material vegetal amb destinació a la pròpia explotació, i complir el que estableix l'article 29 del Decret 131/2012, de 23 d'octubre, en relació a la producció de material vegetal amb destinació a la pròpia explotació.
b) Per l'acció de desinfecció a la factura han de constar els productes autoritzats utilitzats i les feines d'aplicació.
c) Per les factures de moviments de terres s'ha d'indicar la localització (referència SIGPAC a nivell de recinte de la parcel·la) en què s'ha realitzat l'actuació.
--5 Concurrència amb altres ajuts
Els ajuts regulats en aquestes bases són incompatibles amb les mesures que estan recollides en el Programa de desenvolupament rural a l'empara del Reglament (CE) núm. 1305/2013 del Parlament europeu i del Consell, de 17 de desembre de 2013, relatiu a l'ajut al desenvolupament rural a través del Fons Europeu Agrari de Desenvolupament Rural.
En cap cas els ajuts poden ser acumulats o completats amb d'altres ajuts estatals dedicats a la mateixa finalitat.
6.1 En la resolució de concessió figuraran, com a mínim, l'import màxim de l'ajut, les condicions que haurà de complir la persona beneficiària, el termini d'execució i de justificació de les actuacions subvencionades i la procedència dels fons amb què es finança l'ajut.
6.2 La resolució de concessió es pot modificar en cas d'alteració de les condicions que van determinar l'atorgament, siguin les relatives a la persona beneficiària o com a conseqüència d'una decisió de l'Administració.
--7 Execució de l'operació i possibilitat de bestreta
7.1 El pagament s'efectuarà amb certificació prèvia, d'acord amb el que estableixen els subapartats 2 i 3 d'aquest apartat.
La bestreta del 80% de l'ajut es pagarà un cop s'hagi presentat la corresponent garantia.
Per accedir al pagament de la bestreta de les accions d'abancalament i abancalament amb murs de pedra en pendents superiors al 30%, cal presentar factura o factura pro-forma de les operacions sol·licitades.
Un cop finalitzades les mesures, se'n comprovarà l'execució correcta i dins de termini, i es pagarà el saldo de l'ajut, d'acord amb el que s'estableix al punt 7.3 següent.
7.3 Saldo i ajut per mesures finalitzades.
L'ajut a la reestructuració i/o reconversió de la vinya, o el saldo, si s'escau, només es pagarà un cop s'hagi comprovat l'execució de cada operació.
No tindran dret a l'ajut les accions no realitzades.
El fet que no s'executin accions incloses en la sol·licitud d'ajut es considerarà infracció lleu i se sancionarà de conformitat amb el que preveu l'apartat 12 de l'annex 2.
Si el/la viticultor/a no executa l'operació en la superfície total per la qual es va aprovar l'ajut, es tindrà en compte la diferència entre la superfície aprovada i la superfície realment executada, comprovada pel control sobre el terreny.
- Si aquesta diferència no és superior al 20% es calcularà sobre la base de la superfície, comprovada pel control sobre el terreny.
- Si aquesta és superior al 20% i inferior al 50% es calcularà sobre la base de la superfície comprovada pel control sobre el terreny i reduïda en el doble de la diferència comprovada.
- No tindrà dret a l'ajut en cas que aquesta diferència superi el 50%.
En cas que es comprovi que l'import amb dret a ajut de les mesures i accions efectivament executades sigui inferior al de la bestreta pagada, es retornarà la diferència.
En cas que l'operació no tingui dret a ajut per no haver-se'n executat almenys el 50% o per no haver-se executat dins de termini, s'executarà la garantia a què fa referència l'apartat 4.5.1, d'acord amb el Decret 221/1999, de 27 de juliol, per l'import de la bestreta més els interessos legals que puguin correspondre, excepte en cas de força major o circumstàncies excepcionals segons l'accepció de l'article 2.2 del Reglament (UE) núm. 1306/2013 del Parlament Europeu i del Consell, de 17 de desembre de 2013.
8.1 Ordenació dels pagaments en funció del tipus de sol·licitud d'ajut:
Es pagaran en primer lloc les sol·licituds d'ajut amb bestreta i en segon lloc les sol·licituds d'ajut per mesures finalitzades.
En funció de les disponibilitats pressupostàries, es podrà realitzar almenys un pagament exclusivament de bestretes, tan aviat com s'hagin executat els controls administratius i d'inici de les sol·licituds amb bestreta.
Entre les mesures finalitzades, s'atendran en primer lloc les que s'hagin pogut certificar abans del 24 de maig de la campanya de sol·licitud.
8.2 Ordenació dels pagaments en funció de la tipologia de la persona sol·licitant.
S'estableixen els grups següents:
Grup 1: les sol·licituds d'ajut presentades per persones joves agricultores, agricultores a títol principal i/o titulars d'explotacions agràries prioritàries, incloses en un pla col·lectiu.
Grup 2: les sol·licituds d'ajut presentades per persones joves agricultores, agricultores a títol principal i/o titulars d'explotacions agràries prioritàries, incloses en un pla individual i la resta de sol·licituds d'un pla col·lectiu.
Grup 3: la resta de sol·licituds presentades en un pla individual.
8.3 Percentatge de finançament.
El percentatge de finançament de les sol·licituds per a cadascun dels grups dels punts 8.1 i 8.2 es determinarà segons el volum de sol·licituds de cada grup i de les disponibilitats pressupostàries, amb la seqüència següent:
a) Pagaments exclusius de bestretes:
S'atendran en primer lloc les sol·licituds amb bestreta del grup 1 de l'apartat 8.2, amb un finançament del 50% com a màxim, segons que permetin les disponibilitats pressupostàries en aquesta fase.
S'atendran en segon lloc les sol·licituds amb bestreta dels grups 2 i 3 de l'apartat 8.2, amb un finançament màxim del 10% per a membres de grups col·lectius i del 8,5% per a membres de grups individuals, segons que permetin les disponibilitats pressupostàries en aquesta fase.
b) Pagaments de saldos i sol·licituds per mesures finalitzades:
S'atendran en tercer lloc els saldos de les sol·licituds amb bestreta del grup 1 de l'apartat 8.2, amb un finançament del 50% com a màxim, segons que permetin les disponibilitats pressupostàries en aquesta fase.
S'atendran en quart lloc les sol·licituds per mesures finalitzades del grup 1 de l'apartat 8.2, amb un finançament del 40% com a màxim, segons que permetin les disponibilitats pressupostàries en aquesta fase.
S'atendran en cinquè lloc els saldos de les sol·licituds amb bestreta dels grups 2 i 3 de l'apartat 8.2, amb un finançament màxim del 40% per a membres de grups col·lectius i del 34% per a membres de grups individuals, segons que permetin les disponibilitats pressupostàries en aquesta fase, un cop ateses les anteriors.
S'atendran en sisè lloc les sol·licituds per mesures finalitzades dels grups 2 i 3 de l'apartat 8.2, amb un finançament màxim del 30% per a membres de grups col·lectius i del 25,5% per a membres de grups individuals, segons que permetin les disponibilitats pressupostàries en aquesta fase, un cop ateses les anteriors.
Un cop ateses totes les sol·licituds d'acord amb els criteris anteriors, si les disponibilitats pressupostàries ho permeten, es complementarà l'ajut de cadascun dels grups, pel mateix ordre, fins a un màxim de finançament del 50% per a membres de grups col·lectius i del 42,5% per a membres de grups individuals.
c) Sol·licituds amb bestreta que finalitzin en les campanyes posteriors: els saldos es finançaran en el mateix percentatge que hagin assolit els saldos del mateix grup de prioritat d'acord amb els punts a) i b) anteriors.
8.4 En qualsevol exercici del període 2014-2018, si les disponibilitats pressupostàries ho permeten, el DARP podrà decidir destinar part dels fons a complementar el percentatge de finançament de les sol·licituds de campanyes anteriors, amb la finalitat de corregir totalment o parcialment desequilibris entre campanyes.
Si fos el cas, aquest complement s'adreçarà a tots o alguns dels grups que no hagin assolit el finançament màxim en aquest exercici, i estarà sotmès als criteris de prioritat de l'apartat 8.3.b).
Les persones beneficiàries dels plans de reestructuració i/o reconversió de la vinya estan obligades a respectar en la seva explotació, durant els tres anys següents al pagament de l'ajut, els requisits legals de gestió i les bones condicions agràries i mediambientals a què es refereix l'apartat 5.8 de l'annex 1 de l'Ordre.
Si es constata que en qualsevol moment d'aquests tres anys s'ha incomplert aquesta obligació a causa d'una acció o omissió imputable directament a la persona beneficiària, l'import d'ajut es reduirà o cancel·larà, parcialment o totalment, segons la gravetat, l'abast, la persistència i la repetició de l'incompliment, i la persona beneficiària haurà de reemborsar-lo, si escau, d'acord amb el reglament esmentat.
A efectes de control, les persones beneficiàries de l'ajut a la reestructuració i/o reconversió de la vinya estan obligades a presentar la DUN, declarant totes les parcel·les de la seva explotació, durant els tres anys següents a la percepció de l'ajut, en el termini establert en cada campanya per a la sol·licitud única.
Per determinar l'ajut a què té dret el/la viticultor/a, s'utilitza el mètode que estableix l'article 75 del Reglament (CE) núm. 555/2008 de la Comissió, de 27 de juny.
Als efectes de l'ordenació que preveu aquesta Ordre, la campanya vitícola s'inicia l'1 d'agost i finalitza el 31 de juliol següent.
El règim sancionador serà el derivat del Reglament (UE) 1308/2013 del Parlament Europeu i del Consell, de 17 de desembre de 2013, i del Reglament (CE) 555/2008 de la Comissió, de 27 de juny, del Reglament delegat (UE) núm. 2016/1149, de la Comissió, de 15 de abril de 2016 i del Reglament d'execució (UE) 2016/1150, de 15 d'abril, i serà sancionat segons el que es disposa en els articles 37 a 45 de la Llei 24/2003, de 10 de juliol, i en els articles 52 a 69 de la Llei 38/2003, de 17 de novembre, i els articles 101 a 105 del Text refós de la Llei de finances públiques de Catalunya aprovat pel Decret legislatiu 3/2002, de 24 de desembre, i la resta de normativa aplicable en Catalunya en l'àmbit vitivinícola.
Si aquesta conducta està tipificada com a infracció en la legislació aplicable, dóna lloc a la incoació de l'expedient sancionador oportú d'acord amb el règim sancionador a què fan referència els apartats anteriors.
Revocació de l'ajut i reintegrament de les quantitats percebudes indegudament
13.1 El beneficiari haurà de reintegrar els pagaments indeguts juntament amb els interessos que corresponguin segons l'article 40 del Reglament d'Execució (UE) 2016/1150 de la Comissió, de 15 d'abril de 2016, sense perjudici dels supòsits previstos al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a la Llei 38/2003, de 17 de novembre, general de subvencions, i en el Reglament (UE) 1306/2013 del Parlament Europeu i del Consell, de 17 de desembre de 2013, i les seves disposicions d'aplicació, així com en el cas de l'incompliment dels requisits establerts en aquestes bases reguladores.
13.4 El reintegrament de les quantitats percebudes indegudament es regeix pel que estableix el Decret legislatiu 3/2002, de 24 de desembre, i pel que resulti aplicable de la Llei 38/2003, de 17 de novembre, i les normes de desplegament, així com en el Reglament (UE) 1306/2013 del Parlament Europeu i del Consell i les seves disposicions d'aplicació.
14.1 Les actuacions de control seran realitzades conformement a la present Ordre i especialment s'aplicaran les disposicions en matèria de control fixades en el capítol IV del Reglament d'Execució (UE) 2016/1150 de la Comissió, de 15 d'abril de 2016.
14.2 Per a aquelles ajudes relacionades amb la superfície, els controls administratius i sobre el terreny s'establiran tenint en compte els principis generals del sistema integrat de gestió i control previstos en el Reglament (UE) núm. 1307/2013 del Parlament Europeu i del Consell, de 17 de desembre de 2013.
14.3 Els òrgans competents del DARP tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i d'inspeccionar les explotacions per comprovar que es compleixen la destinació dels ajuts, els requisits i compromisos establerts en aquestes bases reguladores i el compliment de la normativa dels paràgrafs anteriors.
D'acord amb l'article 46.2 de la Llei 38/2003, la negativa al compliment de l'obligació dels beneficiaris o tercers a prestar col·laboració i facilitar la documentació que els sigui requerida en exercici d'aquestes funcions d'inspecció i control es considerarà resistència, excusa, obstrucció o negativa i, per tant, causa de revocació, i reintegrament, si s'escau, de l'ajut, sense perjudici de les sancions que puguin correspondre.
Aquests ajuts estan sotmesos al règim de transparència i al sistema de control i sancions establert en el Reglament (UE) núm. 1306/2013, del Parlament Europeu i del Consell, de 17 de desembre de 2013, sobre finançament, gestió i seguiment de la Política Agrícola Comuna, pel qual es deroguen els Reglaments (CE) núm.352/78, (CE) núm.165/94, (CE) núm.2799/98, (CE) núm.814/2000, (CE) núm. 1290/2005 i (CE) núm.485/2008 del Consell.
16.1 Les dades personals dels beneficiaris podran ser tractades per organismes nacionals i de la Unió Europea relacionats amb les obligacions de les administracions relatives a la gestió, el control i l'auditoria, així com de seguiment i avaluació, d'acord amb l'article 117.1 del Reglament (UE) 1306/2013.
16.2 D'altra banda, els beneficiaris i entitats col·laboradores, si s'escau, en el cas que l'objecte de la subvenció inclogui el tractament de dades de caràcter personal, han de complir amb la normativa corresponent, tot adoptant i aplicant les mesures de seguretat previstes per la normativa europea esmentada en l'apartat anterior i per la Llei orgànica 15/1999, de 13 de desembre, de protecció de dades de caràcter personal desplegada pel Reial decret 1720/2007, de 21 de desembre.
Relació d'accions que pot abastar el règim de reestructuració i/o reconversió de la vinya.
A. Costos màxims subvencionables (expressats en euros/hectàrees o euros/planta):
- Preparació del sòl: 1.400,00 euros/ha.
- Planta i plantació (unitat): 1,69 euros/planta.
Transformació de vas a emparrat: 600,00 euros/ha + emparrat.
Desinfecció del terreny: 2.000,00 euros/ha.
Anivellació del terreny: 800,00 euros/ha.
Abancalament amb murs de pedra en pendents superiors al 30%: 30.000,00 euros/ha.
Protecció de planta jove: 0,5 euros/unitat.
B. Accions subvencionables per contribucions en espècie:
B.1 Temps i costos establerts per les accions específiques
Cost màxim subvencionable per contribucions en espècie (euros/unitat)
Cost material per contribucions en espècie (euros/unitat)
Transformació de vas a emparrat
B.2 Import de remuneració per un treball equivalent prové de les taules salarials pel grup professional corresponent a Encarregat capatàs, preu de l'hora extra del conveni agropecuari de Catalunya vigent.
Per al 2017, l'import és d'11,83 euros/hora segons el Conveni agropecuari de Catalunya 2015-2017.
Resolució TSF/2393/2016, d'11 d'octubre.
Tramitació telemàtica de sol·licituds per aquelles persones que optin per aquesta modalitat de presentació.
El procediment de sol·licitud dels ajuts regulats en l'annex 2 s'adapta a les peculiaritats de la tramitació utilitzant tècniques telemàtiques mitjançant les normes d'aquest annex.
--2 Presentació de sol·licituds
2.1 Les sol·licituds per participar en la convocatòria pública d'aquests ajuts s'han de presentar per mitjans telemàtics mitjançant la pàgina http://seu.gencat.cat/.
--4 Identificació de l'entitat sol·licitant
4.1 La identificació de l'entitat sol·licitant es farà mitjançant la utilització dels sistemes de signatura electrònica que determina la seu electrònica de la Generalitat, d'acord amb els requisits establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En el cas que l'import total de la subvenció adjudicada superior un total de 60.000,00 euros es requerirà un nivell alt de seguretat en la identificació i la signatura electrònica, per al tràmit d'acceptació de la subvenció o bé en el tràmit de justificació.
4.2 En cas que el sol·licitant sigui una persona jurídica, per realitzar la sol·licitud serà necessari el certificat digital de persona jurídica o el certificat digital del representant de l'empresa, d'acord amb el paràgraf anterior.
--6 Efectes de la presentació de sol·licituds